送劉士彥赴福建轉運判官
作者：黄庭堅
朝代：宋

paragraphs: 秋葉雨墮來，冥鴻天資高。
車馬氣成霧，九衢行滔滔。
中有寂寞人，靈府扃鎖牢。
西風持漢節，騎從嚴弓刀。
惟閩七聚落，惸獨困吏饕。
土弊禾黍惡，水煩鱗介勞。
南驅將仁氣，百城共一陶。
察人極涇渭，問俗及豚羔。
官閒得勝日，杖屨之林臯。
人間閱忠厚，物外訪英豪。